हालांकि उनकी मां को यह विश्वास था कि उसने लड़के को ही जन्म दिया था, परन्तु अस्पताल की नर्सों ने चालाकी से उनका बच्चा किसी और को देकर किसी और की बदजात बच्ची उनकी झोली में डाल दी थी. भूरी पांचवीं बार मां बनी थी और पहले से अधिक बीमार और बूढ़ी-सी लगने लगी थी. बेटा न पैदा कर पाने का गम या उसकी जगह पर दूसरे की बच्ची के घर में आ जाने का गम उसमें दिलोदिमाग में इस कदर घर कर गया था कि वह मरने जैसी हो गयी थी. अब चूंकि उसके घर में बेटा नहीं आ पाया था तो उसके पैदा न हो पाने या बदल जाने का सारा दोष उसी बच्ची के ऊपर मढ़ा जाने लगा था. अब वह बूढ़ी और बीमार मां यह कहने लगी थी कि यह डायन उसके पुत्र को खाकर उनके घर में जबरदस्ती पैदा हो गयी थी.